Kelecsényi László

Ólomévek

Azoknak, akik túl gyengék,

hogy szembeszegüljenek a világgal,

ám nem kevésbé azoknak is,

akik semmibe veszik az áldozatokat.

(Részlet)

Fapadoskonyv.hu Kft.

Fapadoskonyv.hu Kft.

honlap: www.fapadoskonyv.hu

e-mail: info@fapadoskonyv.hu

Borító: Rimanóczy Andrea

ISBN 978-963-299-315-7

I.

Semmije sincs az embernek.

Csak történetei vannak, csak kiszabott ideje van. Abban a nyomorúságosan rövid időben éli át a történeteit, és még azok sem csakis az övéi; a múló idő fölött pedig végképp nincs semmilyen hatalma.

A történet azonos az idővel, amely folyton megszünteti, majd újra megszüli önmagát, és a másodpercek gyilkos száguldásával kerget halálba mindenkit, aki vele akarja mérni az életét. A történetek mégis halhatatlanok, legföljebb a szereplői nem örökéletűek. Egy históriát bárhol el lehet kezdeni, vagyis igazából folytatni, legvégül mindig ugyanoda jutunk el.

A történet nem az idő rabszolgája; tökéletesen és korlátozhatatlanul szabad. Nem követ semmilyen szabályt, törvényt, maga jelöli ki kezdő- és végpontját, függetlenül és közömbösen metszi ki véglegesnek tetsző határait a képlékeny létezésből.

Bárhol el lehet kezdeni a mesét, mindig benne leszünk a történet sűrűjében – mi, halandók, a halhatatlanságban.